Svmer var (Mit aufgelösten Abbreviaturen)
Svmer var·
ist nv gar·
heide velt· anger walt·
hie vnd da·
wis rot bla·
gel brvn gruͤn wol gestalt·
wunneklich·
froͤiden rich·
ist gar swc dv́ erde treit·
selig man·
swer so kan·
dienen dc sin arbeit
in liebe leit·

Swem got git·
dc er lit·
bi liebe der mac wol sin·
svnder leit·
im ist bereit·
zaller zit meien schin·
im ist wol·
swanne er sol·
spiln der minne froͤiden spil·
froͤiden leben·
kan wol geben·
werdú minne swem si wil·
si hat sin vil·

Swem ein wib·
sinen lib·
minneklich vmbevat·
ob der niht
selden giht·
dc ist grôs missetat·
im ist geschehen·
wil ers iehen·
da von im wirt truren kranc·
svnder meil
ist sin heil·
swem von linden armen blanc·
wirt vmbevanc·

Selden hort·
ist ein wort·
dc in kvssen geschiht·
so ir spil·
minnen wil·
spiln vnd lieb bi liebe siht·
ob da jcht
ǒgen liht·
lieblich sehen ein ander an·
ia fúr war·
da wirt gar·
minneklichen wol getan·
swas ieman kan·

Minnen solt·
wirt geholt·
vollekliche da ein man·
vnd ein wib·
vmb ir lib·
lâssent viere arme gan·
deke blos·
froͤide gros·
wirt da beidenthalben kvnt·
ob da niht
me geschiht·
klein vel hitze roter mvnt·
wirt minnen fvnt·
dar nach gefvnt·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse